
Et ødeleggende smil

Oversatt av Lena M. Bakke

MINISERIE: SØTT SOM SYNDEN


Syv arvtakere, syv synder. Etter at slektens overhode tapte en formue, tvinges de syv arvingene å leve med sviket hans, om de ikke går i kjelleren på grunn av fortiden. Nå gjelder det å ikke falle for fristelser … Dette er del fire i miniserien Søtt som synden.

 

USA Todays bestselgende forfatter Jules Bennett har publisert over seksti bøker og går aldri lei av å skrive lykkelige slutter. Det Jules liker best med arbeidsdagene sine, er å skrive om sterke heltinner og alfahanner.

Haley Shaw bøyde seg over gaveeskene og lette mellom de enorme blomsterbukettene og muffinseskene på jakt etter den helsikes gule merkepennen.

«Litt av en utstilling.»

Den lave, dype stemmen var altfor velkjent … og altfor opphissende.

Haley rettet seg opp og snudde seg mot en glisende, sexy Chase Hargrove. Den pågående mannen konkurrerte om den ettertraktede stillingen som administrerende direktør for Black Crescent Hedge Fund. Det vellykkede investeringsfirmaet hadde vært gjennom et helvete, og Haley hadde vært der hele tiden, og dermed ble hun målet for alle CV-ene og bestikkelsene. Derfor var den vanligvis så plettfrie arbeidspulten hennes full.

«Jeg antar at du snakker om blomstene og eskene og ikke at jeg sto bøyd, med bakenden mot deg, mens jeg lette etter merkepennen.» Hun glattet på den konservative duegrå kjolen sin.

De mørkebrune øynene stirret inn i hennes. «Selvsagt.»

Sikkert. Det skøyeraktige smilet avslørte ham, og hun mistenkte at mektige menn som Chase skjulte følelsene sine godt. Han ville få henne ut av likevekt. Men det ville kreve mye mer enn sjarm og litt flørting for å fange oppmerksomheten hennes.

Haley var stolt over profesjonaliteten sin. Hun hadde jobbet altfor hardt for å komme dit hun var. Jo, hun var bare assistent, men hun hadde makt her på Black Crescent, og hun lot aldri følelsene, eller en mann, komme i veien for pliktene.

Ikke engang denne sexy mannen som var godt kvalifisert til stillingen som administrerende direktør, og kanskje kunne bli sjefen hennes.

«Har du en avtale?» Hun visste godt at han ikke hadde det.

Chase hadde stukket innom med jevne mellomrom de siste ukene, helt siden Josh Lowell kunngjorde at han skulle trekke seg fra stillingen som administrerende direktør. Ryan Hathaway hadde blitt tilbudt stillingen, men hadde takket nei. Så kandidatsøket fortsatte mens Chase kom stadig nærmere toppen av listen. Så derfor jaktet Chase på jobben … og henne.

Hun hadde ingenting imot en sexy forstyrrelse, men hun måtte jobbe, og det klarte hun ikke så lenge Chase sto der med det sexy blikket.

Kanskje han virkelig var her for jobbens skyld, men han brukte overdrevent mye tid til å sjarmere henne.

Haley var Joshs høyre hånd, og alle trodde hun var portvokteren til toppstillingen. Haley måtte vedgå at hun ikke hatet all oppmerksomheten. Hvem ville bli irritert over daglige leveranser av muffins, blomster og sjokolade?

«Jeg har en avtale.» Han ga henne et skjevt, frekt blikk. «Med deg.»

Hun la forvirret armene i kors. «Meg?»

«En lunsjavtale.»

Han var en sleiping. Trodde han at han bare kunne valse inn, sjarmere henne og så ville hun takke ja til et stevnemøte? Han visste tydeligvis ingenting om kvinner … eller denne kvinnen. Hun lot ingenting forstyrre jobben. Eller hun hadde aldri gjort det før ham.

«Jeg har ikke fri i lunsjen.» Hun løftet en vase på pulten, og så en annen, på jakt etter alt hun hadde mistet i kaoset. «Men du får kose deg.»

«Hva leter du etter?» Han så ikke ut til å ha hastverk.

«Merkepennen min», sa hun. «Jeg får så mange gaver at jeg mangler plass til de tingene jeg faktisk trenger. Vanligvis har jeg alt på faste plasser, men nå …»

Hun slengte hendene frustrert i været.

«Når vi går ut til lunsj, kan vi kjøpe så mange merkepenner du trenger», foreslo han. «Jeg spanderer.»

Haley kikket opp. Hun skulle virkelig ønske at hun sluttet å ha sommerfugler i magen på grunn av en sexy mann som tilbød seg å kjøpe merkepenner til henne.

Hva så om skuldrene hans fylte ut den svarte dressjakken perfekt? Hva så om han så ut til å komme rett fra sin elskerinnes seng med det rufsete håret? Han kom ikke til å rulle seg ut av hennes seng, så hun burde ikke fantasere om sånt.

Hun hadde viktige oppgaver å ta seg av, og å la seg distrahere av en mann som neppe var interessert i henne, men bare ville bruke henne for karrierens skyld, var ikke en av dem.

Telefonen på pulten ringte, og hun sukket. «Unnskyld meg, jeg må jobbe.»

Hun svarte, og da hun la på kort tid etter, oppdaget hun overrasket at han hadde dratt. Men hun tvilte ikke på at Chase Hargrove ville komme tilbake. En slik mann ga aldri opp.

*

Chase hadde overraskelsen i hånden da han gikk inn til Black Crescent Hedge Fund for andre gang den formiddagen. Besluttsomhet og hevn var en kombinasjon som ikke ble svekket av avvisninger.

Uansett hvor mange ganger han måtte vise seg frem, flørte eller kjøpe tåpelige små bestikkelser, kom han til å fortsette med det. Litt ydmykhet var ingenting sammenlignet med det Vernon Lowell hadde latt familien hans gjennomgå.

Den utspekulerte drittsekken hadde sløst bort millioner og forsvunnet for femten år siden, men Chase hadde aldri glemt hvor tøft det var for familien etter at Vernon klarte å skyve noe av skylden over på faren hans.

Chases far hadde endt opp i fengsel noen år, fordi Vernon etterlot seg et pent og pyntelig dokumentspor som førte rett til døren deres.

Nå hadde Chase muligheten til å skape sin egen rettferdighet, ettersom Vernon aldri ble tatt. Sønnen hans, Josh, sto ved roret nå, og Chase fritok ikke ham for skyld.

Men han hadde ikke forventet fordelene som fulgte hevnplanen. Å få nyte synet av Haley Shaw var virkelig en bonus. Det var noe ved den uberørte holdningen som ga ham lyst til å påvirke henne på alle mulige måter, og derfor var det helt greit at hun fersket ham i å stirre på baken hennes.

Han var ingen drittsekk eller en fyr som utnyttet kvinner. Han respekterte kvinner, men hvis en mann hadde hatt Haleys jobb, ville Chase ha valgt en annen fremgangsmåte.

Da han gikk gjennom de doble glassdørene, nikket han til resepsjonisten og satte kursen mot heisene. En dag i nær fremtid ville alt dette bli hans. Chase var mer enn kvalifisert for jobben som administrerende direktør. Men hvis ikke, skulle han i det minste skaffe informasjonen som senket Black Crescent for godt. De fortjente intet mindre, og Haley skulle uvitende hjelpe ham.

Og Chase trengte ikke toppstillingen her. Han trengte i hvert fall ikke penger, men å få enda et investeringsfirma i porteføljen var heller ikke dumt.

Chase gikk ut av heisen og mot Haleys store, runde pult, og igjen ble han overveldet av blomsterduften. Han burde ikke bli overrasket over alle kandidatene som forsøkte å fange oppmerksomheten hennes, men de var altfor forutsigbare. Esker med luksussjokolade? Enorme blomsteroppsatser? Muffins fra det lokale bakeriet? Kom igjen. Disse kandidatene var amatører og veldig kjedelige.

Haley sto med ryggen til ham, med en papirbunke i hendene, og mumlet lavt. En kvinne oppslukt av jobben var helsikes sexy, men han var ikke her for å forføre. Synd. Under andre omstendigheter hadde han ikke hatt noe imot å prøve seg på Haley. Elegant, smart, mektig … Hun var så utrolig sexy.

Chase skjøv de begjærlige tankene ut av hodet og banket på pulten hennes. Hun skvatt og så seg over skulderen. Det bølgete blonde håret omkranset ansiktet.

«Tilbake allerede?» Hun hevet et øyenbryn.

Pokker, sarkasmen gjorde ham enda mer tiltrukket av henne. Han måtte innrømme at denne utfordringen ikke var kjedelig. Han så faktisk frem til møtene med Haley.

Chase holdt frem gaven. «Jeg kjøpte noe til deg.»

Blikket hennes gikk til hendene hans før hun snudde seg helt mot ham. «Seriøst?» Hun lo da hun kom rundt pulten. «Er det en bukett med merkepenner?»

Han rakte frem gaven. «Du kunne ikke finne dine, og du har nok av blomster og muffins.»

Hun stirret på buketten et øyeblikk før hun tok imot alle de fargerike pennene. Det brede smilet traff ham i underlivet. Ikke akkurat det han var ute etter, men noe ved den enkle stilen og naturlige skjønnheten traff noe i ham som han ikke ville skulle treffes.

Men lyst og begjær fulgte ikke prinsipper. Tiltrekningen kunne ikke overvinnes, og han lurte på om hun også følte den.

«Godt gjort», sa hun smilende. «Jeg liker folk som tenker utradisjonelt.»

Chase stakk hendene i lommene. «Godt nok til å bli med til lunsj? Du har vel lunsjpauser?»

«Det har jeg», svarte hun. «Men jeg har andre planer.»

«Avlys.»

Hun skakket på hodet. «Er du alltid så storforlangende?»

«Når jeg ser noe jeg vil ha.»

Og der var det. Et glimt av begjær i blikket hennes. Vel, vel, vel. Kanskje han kunne ende opp med både en jobb og en liten flørt.

«Greit», sa hun. «Vi går til lunsj, men vi snakker ikke forretninger.»

Ikke noe forretningsprat? Helt i orden. Han kunne få informasjon fra henne uten at hun forsto det. Han hadde ikke kommet så langt og tjent millioner uten å lære seg å lese folk.

Dessuten hadde han allerede overvunnet henne, med en merkepennbukett av alle ting. Chase var sikker på at han ville få belastende informasjon fra henne, og hun ville ikke ha noen anelse om at hun ga ham den.

«Vis vei.» Han gestikulerte mot døren.

Chase fulgte etter de svaiende hoftene og minte seg selv på at han var der for å få hevn, ikke for å se hvor raskt han kunne få av henne klærne.

Bare tiden ville vise hvem av dem som vant til slutt … Men Chase hadde ingen planer om å tape.

Haley nikket som takk til dørmannen da han åpnet døren for henne og Chase. Den luksuriøse, elegante restauranten var litt i overkant til lunsj for to fremmede, men det var dette han hadde valgt, og hun elsket faktisk middelhavssalaten deres.

«Velkommen tilbake, Mr. Hargrove.» Vertinnen smilte bredt til dem. «Det faste bordet ditt står klart.»

Haley bet seg i innsiden av kinnet for å holde munn da hun fulgte vertinnen til restaurantens innerste hjørne. Det intime bordet for to hadde en spektakulær utsikt mot New York, som hun virkelig likte når hun spiste her på kveldene.

Da de hadde satt seg og var alene, kikket Haley over bordet. «Hvor mange kvinner tar du med hit, Mr. Hargrove?»

«Chase.» Han smilte skjevt. «Og ikke mange.»

«Men du har et fast bord, og en mann som deg spiser neppe alene.» Hun trakk pusten og møtte blikket hans. «Chase.»

Han så på leppene hennes da hun sa navnet hans, og hun ønsket virkelig at hun hadde holdt seg til Mr. Hargrove. Hun pleide ikke å sitre ved synet av en mann, men ingen mann hadde sett ut som om han ville sluke henne … ikke på veldig lenge.

Kanskje hun trengte noen stevnemøter. Kanskje hadde hun jobbet altfor mye. Når noen hadde tiltrådt som administrerende direktør, skulle hun jobbe med det sosiale livet sitt. Men ikke sammen med en mann som Chase Hargrove.

Chase var utvilsomt en mann som likte pene ting, som alltid hadde armen rundt en sexy kvinne og krevde at folk adlød ham. Hun hadde sett nok av menn som ham i årenes løp og  visste nøyaktig hva han ville ha. Hun var definitivt ikke hans type.

Nei, Chase flørtet og gjorde garantert alt dette for å få toppstillingen på Black Crescent. Hun var ikke dum, men hun lot ham spille det teite lille spillet hvis det gjorde at han følte seg bedre.

Dessuten fikk hun noen nye merkepenner og en lunsj ut av det. Og utsikten på andre siden av bordet var virkelig appetittvekkende.

«Jeg er trygg nok til å spise alene», svarte han. «Jeg treffer ofte bekjente her eller venner, og ja, jeg har vært her på et stevnemøte eller to.»

«Og hvilken kategori er jeg i?» Hun la tøyservietten over fanget sitt.

De mørke øynene under tunge øyelokk kunne få en kvinne til å glemme hvem hun satt overfor. Men Haley var ikke dum, uansett hvordan familien hadde behandlet henne.

Hun hadde kjempet hardt for å komme dit hun var nå, uten hjelp fra foreldrene. Det var ikke lett å være sjefens assistent, og prestasjonene ble ofte oversett fordi de foregikk i kulissene. Men det var ikke tilfellet når hun jobbet med Josh. De kranglet av og til, men de hadde også en gjensidig respekt for hverandre.

Og nå jobbet de sammen for å finne den perfekte erstatteren, som kunne føre Black Crescent mot en suksessfull og lovende fremtid.

Haley var stolt over hvor lojal og hengiven hun hadde vært overfor et selskap som virkelig hadde slitt med den største skandalen denne byen hadde opplevd, men deretter hadde karret seg opp fra asken.

Kanskje hadde hun bare gått på et lite, lokalt universitet, men det gjorde ikke graden hennes dårligere enn brorens Ivy League-status.

«Hvilken kategori vil du være i?» svarte han.

Haley snurpet leppene sammen og vurderte hva hun skulle svare, men ble heldigvis avbrutt av servitøren. Chase visste selvsagt mannens navn. Han spurte ham om jobben, spøkte litt og lo. Dette måtte være Chases yndlingssted … ellers eide mannen stedet.

Josh stolte på at hun skulle oppdage ting han overså. Allison Randall, rekrutteringsrådgiveren de hadde leid inn, hadde gjort den profesjonelle undersøkelsen av CV-en hans. Alt var perfekt.

For perfekt? Haley la seg på minnet at hun måtte grave i Chases fortid og finne ut hva han holdt på med. CV-en hans var selvsagt imponerende, og alle referansene hans var gode, men hun ville vite mer. Hun ville dykke ned i den personlige siden hans som han ikke hadde avslørt noe om.

Haley trodde ikke han ville anstrenge seg så mye bare for å bli administrerende direktør i Black Crescent. Og hun trodde i hvert fall ikke at han forsøkte å sjekke henne opp eller gå til sengs med henne.

Haley og Chase bestilte drinkene sine, og servitøren gikk. Før de rakk å fortsette samtalen, ringte mobilen hennes, og hun fant den frem fra vesken. Etter et blikk på skjermen ga hun Chase et unnskyldende smil.

«Jeg må ta denne», sa hun.

Chase nikket. «Jeg forstår. Forretninger først.»

Men det var ikke den typen forretninger han trodde. Hun lente seg tilbake og svarte.

«Marcus», sa hun. «Jeg skulle ringe deg i ettermiddag.»

«Jeg ville bare informere deg om den siste finansieringen», sa hennes høyre hånd. «Den nyeste investoren doblet den opprinnelige donasjonen sin.»

Haley gispet. «Seriøst?»

Hun så hvordan Chase fulgte med på alt hun sa. Denne samtalen hadde ingenting med Black Crescent å gjøre. Den dreide seg om Haleys veldedighetsorganisasjon.

«Absolutt», svarte Marcus. «Dermed kan vi ta inn sju til fra videregående.»

Haley lukket øynene og trakk pusten, lettet over at de kunne hjelpe flere trengende ungdommer. Dette var fantastiske nyheter. Hun hadde slitt med å begynne på haugen med søknader fra områdets videregående skoler.

Organisasjonen hennes, Tomorrowʼs Leaders, hjalp tenåringer som ikke hadde råd til å studere uten ekstern finansiering. Ikke alle ungdommer ønsket seg et studielån som de måtte tilbakebetale før de engang fant en jobb. Disse underprivilegerte ungdommene fortjente å få et solid grunnlag for fremtiden sin, og Haley ville gjerne sørge for at det skjedde.

Hun hadde vært den underprivilegerte ungdommen selv. Foreldrene hadde finansiert den eldre brorens studier på Harvard, men det slukte alle sparepengene deres. De måtte ha trodd at han ville bli en fremragende kirurg, berømt advokat eller noe … hun ante for pokker ikke. Hun visste bare at de ikke hadde noen forventninger til henne og ingen penger til skolegang etter videregående. Så Haley hadde jobbet seg halvt i hjel for å finansiere studiene på et lokalt universitet og blitt best i kullet sitt, uten hjelp fra noen.

«Jeg ser gjennom mappene igjen i kveld», sa hun til Marcus. «Det er så bra at vi kan ta inn flere ungdommer.»

«Jeg visste du ville bli glad. Det var derfor jeg ringte og ikke tekstet. Jeg håper jeg ikke avbrøt noe.»

Hun møtte Chases blikk igjen, og han gadd ikke engang å skjule at han stirret.

«Timingen din var helt grei», sa hun. «Jeg kontakter deg sent i kveld eller i morgen tidlig angående søknadene.»

Haley la på og stakk mobilen i vesken.

«Ungdommer?» Han hevet øyenbrynene.

Hun smilte. «Tenåringer, faktisk.»

«Jobber du med tenåringer?» spurte han, tydelig sjokkert, og kanskje litt imponert, trodde hun.

«I flere år nå.» Hun var stolt over alt hun hadde oppnådd på egen hånd. «Jeg driver Tomorrowʼs Leaders. Det er en veldedighetsorganisasjon som støtter skoleelever på vei ut av videregående, elever som ikke ville hatt råd til studier ellers. Ikke alle vil ha et studielån hengende over seg når de har fullført graden sin, og mange ungdommer har ikke råd til utdannelse, og får ingen stipender.»

Chases blikk slapp aldri hennes. Ikke alle visste hva hun gjorde på fritiden. Ikke at hun ikke var ekstremt stolt over jobben hun hadde gjort, men hun pleide ikke å skryte, dessuten hadde hun ikke tid til noe sosialt liv utover å finne en ny administrerende direktør og drifte organisasjonen sin.

«Imponerende.» Han lente seg tilbake. «Du er en travel kvinne.»

«Og derfor spiser jeg ofte lunsj ved pulten min», fortalte hun.

«Da er jeg enda gladere for at jeg fikk deg ut derfra.»

Chase smilte, og det burde ikke kile i magen, men mannen var litt mer potent enn hun først hadde trodd. Hun måtte virkelig være på vakt her.

«Hvor lenge har du drevet denne organisasjonen?» spurte han.

Haley ble aldri lei av å snakke om den gode saken sin. Hun snakket ikke med mange utenfor kontoret eller de som var involvert i Tomorrowʼs Leaders. Ikke engang familien visste hva hun gjorde, men så hadde hun også sjelden kontakt med dem.

Men hvem visste, kanskje Chase ville bli en donator.

«Tolv år», sa hun. «Så snart jeg var ferdig med studiene, begynte jeg å lete etter donatorer for å komme i gang. Det første året klarte jeg bare å hjelpe en ungdom, men det var bedre enn ingenting. Selv om jeg bare kunne hjelpe en person per år, ville jeg fortsatt ha kjempet for finansiering.»

Chase støttet seg mot bordet. «Hvorfor er du så opptatt av dette temaet? Du studerte, ikke sant?»

«Det gjorde jeg», sa hun. «Men forhistorien min er ikke samtaleemne.»

Hun likte ikke å snakke om hvorfor hun startet veldedighetsorganisasjonen, og hun ville aldri at noen skulle tro at hun syntes synd på seg selv. Hun klagde ikke over barndommen eller hvordan hun kjempet seg gjennom studiene. Hvis hun ikke hadde måttet kjempe, ville hun ikke ha vært den sterke karrierekvinnen hun var i dag, og hun ville ikke ha grunnlagt Tomorrowʼs Leaders. Kanskje hadde ikke foreldrene sviktet henne allikevel.

I tillegg hadde Chase sine egne mål, og hun ville ikke avsløre noe om privatlivet sitt. Dette var intet annet enn to fremmede på lunsj. Hvis han forsøkte å forføre henne, vel, da var det noe helt annet hun måtte vurdere.

«Kanskje på det neste stevnemøtet vårt», sa han glisende.

Haley lo. «Dette er ikke et stevnemøte.»

«Ikke? Vel, da må vi gjøre noe med det.» Han grep vannglasset sitt. «Fredag klokken åtte. Jeg sender en bil for å hente deg.»

Haley stirret på ham et øyeblikk før hun gapskrattet. «Fungerer dette vanligvis for deg? At du bare kan kommandere slik?»

Han trakk på skuldrene. «Har du andre planer?»

«Privatlivet mitt angår ikke deg», svarte hun.

«Men allikevel fortalte du meg om organisasjonen din, og veldig lidenskapelig også», svarte han. «Jeg vil kalle det ganske privat.»

«Kanskje jeg håpet at du ville donere.»

Leppene hans vred seg, og hun visste at han kvalte et smil. Hvis hun ikke skulle gå fra vettet, måtte han begrense de sexy smilene.

«Ett hundre tusen dollar.»

«Unnskyld?» spurte hun.

«Jeg gir Tomorrowʼs Leaders ett hundre tusen dollar hvis du går ut med meg på fredag.»

Haleys blikk smalnet. Hun var skuffet fordi han forsøkte å kjøpe henne. «Jeg lar meg ikke kjøpe, ikke engang for organisasjonen min.»

Han var tydeligvis ikke vant til å få nei, men han fikk bare venne seg til det, for hun ga seg ikke. Merkepennene hadde kjøpt ham lunsj, ikke noe mer.

De bestilte maten sin, og Haley ønsket at hun hadde spist lunsj på kontoret som vanlig. Hun hadde altfor mye å gjøre, og hun hatet virkelig å gå fra alt midt i arbeidstiden.

At hun var så høyt verdsatt på Black Crescent ga henne en følelse av egenverdi som hun ikke hadde opplevd med noe annet i livet. Hun hadde begynt der som praktikant rett etter universitetet, og hadde vokst med oppgavene for hvert år. Hun kjente hemmeligheter hun aldri kunne avsløre, og derfor hadde Josh Lowell betrodd henne den litt skremmende oppgaven å bistå ham i arbeidet med å finne arvtakeren hans.

Ettersom hun var den som hadde jobbet der lengst, ble CV-ene sendt til henne, ikke Josh, eller Allison Randall, rekrutteringsrådgiveren.

Haley og Josh hadde ledd av det at så mange mennesker søkte kontakt med henne, for det var ikke hun som tok den endelige avgjørelsen. Men hun likte at noen trodde at hun hadde så mye makt.

Mobilen hennes ringte igjen, og hun unnskyldte seg ikke engang da hun svarte. Etter at Chase hadde tilbudt henne et latterlig stort beløp for et stevnemøte, brydde hun seg ikke om hva han syntes om henne.

Joshs navn lyste opp skjermen.

«Hei, Josh.»

«Haley, beklager å forstyrre lunsjen din. Jeg har bare et raskt spørsmål.»

«Ikke noe problem.»

Servitøren kom med maten deres, og Chase begynte å skjære opp kyllingen sin, men hun visste at han fulgte med på alt hun sa.

«Jeg finner ikke Matts CV», sa han. «Jeg hadde den før det første intervjuet og ville kikke på den igjen.»

Navnene gled gjennom hodet hennes, men Matteo Velez skilte seg ut. Matts CV var plettfri, og han hadde seilt gjennom det første intervjuet.

«Den ligger fortsatt på datamaskinen min», svarte hun. «Du får den så snart jeg er tilbake.»

«Jeg traff på ham forrige kvelden da jeg var ute med Sophie», fortalte Josh. «Han spanderte faktisk middag.»

Josh lo, men Haley himlet med øynene. Alle trodde de kunne kjøpe seg frem i verden, men det fungerte ikke med henne. Folk måtte vise hva de kunne med handlinger, ikke penger

En lekse Chase burde lære seg.

«Husk at jeg vil trenge noen jeg kan gå overens med etter at du er borte, og jeg kjenner ikke Matt så godt.»

«Jeg lover å ikke la deg stå igjen med en drittsekk», fastslo Josh. «Skaff meg CV-en når du kan. Nå som Ryan er ute av konkurransen, vil jeg ta en nærmere titt på Matt. Han virket som en hyggelig fyr, og det var før jeg oppdaget at han hadde betalt middagen min.»

«Jeg er tilbake om tretti minutter, du får den da.»

«Jeg visste jeg kunne stole på deg», sa han før han la på.

Haley grudde seg til den dagen Josh dro. Han hadde vært en fremragende sjef som også hadde blitt en venn. Men han ville starte et nytt kapittel i livet, og hun kunne ikke klandre ham.

Etter skandalen da faren hans forsvant med mange millioner tilhørende klientene, hadde Josh gjenreist Black Crescent Hedge Fund. Tvillingen hans, Jack, hadde ikke villet ha noe med familiefirmaet å gjøre, og hadde stukket til Europa. Og den yngste broren, Oliver, hadde sine egne utfordringer, ettersom han hadde vært rusmisbruker og festløve. Han hadde sitt eget ødelagte omdømme å reparere, og han var ikke klar til å overta lederstillingen i et svertet hedgefondfirma.

Så Josh tok ansvaret, og Haley hadde hjulpet ham med gjenreisningen. Folk som gikk gjennom helvete sammen, hadde et spesielt bånd. Det måtte en veldig spesiell mann eller kvinne til for å erstatte en så sterk og ukuelig mann som Josh Lowell.

«Høres ut som jakten fortsatt pågår», sa Chase før han stakk gaffelen i poteten sin. «Du og Josh sliter vel med å finne en potensiell erstatter.»

«Ikke noe forretningssnakk», minte hun ham smilende på. «Men hvis du vil snakke forretninger, kan du fortelle meg nøyaktig hva du driver med. Jeg vil vite hva som ikke står på CV-en din.»

«Ivrig etter å vite mer om meg?» spurte han med et skøyeraktig smil. «Jeg driver med investeringer, men jeg reiser også, verden rundt, og hjelper andre firmaer å bli mer solide.»

Det hørtes ut som den perfekte erstatteren for Josh. Men Chase måtte ha mer enn det perfekte svaret for å få denne stillingen, og dette var ikke noe intervju.

«Er du herfra?» spurte hun.

«Født og oppvokst omtrent tjue minutter unna», fortalte han. «Faren min var også en investor, og moren min var hjemmeværende. Jeg er enebarn. Ikke mye å fortelle egentlig. Jeg fikk fotballstipend for å studere. Foreldrene mine slet litt, så jeg tror ikke vi ville hatt råd til det ellers.»

Det forklarte den kraftige kroppen, hun så ham lett for seg som en stjernespiller. Hun ville også ha likt å se ham i de ettersittende buksene.

Fokuser, Haley. Du liker ikke engang amerikansk fotball. 

Haley var overrasket over hvor like de var, som hadde måttet kjempe for det de ville ha, men hun ville ikke innrømme det. Chase lette tydeligvis etter et fortrinn, og hun skulle ikke gi ham noe ammunisjon.

Når man så bort fra tiltrekningen, tok Josh den endelige avgjørelsen angående lederstillingen, og Haley visste ikke om det var så lurt å være tiltrukket av den nye sjefen sin.

«Jeg har oppdatert CV-en min etter det første intervjuet», fortsatte han. «En ny versjon ligger i innboksen din.»

Sjokkert la hun fra seg gaffelen. «Når sendte du den?»

«Akkurat før jeg kom tilbake med gaven din», forklarte han. «Jeg gjenreiste et firma verdt mange milliarder, i Europa, så jeg tok med tallene og referanse derfra. De kommer til å gi meg de varmeste skussmål, forresten.

Pokker. Han ble bare mer og mer kvalifisert.

Haley så umiddelbart for seg å jobbe med ham dag etter dag. I alle årene hun hadde jobbet med Josh, hadde hun aldri vært tiltrukket av ham intimt. Han var en kjekk mann, men hun hadde aldri opplevd de sitrende følelsene … ikke som med Chase, og hun hadde bare vært sammen med ham en time.

Sitrende? Nei. Nesten opphissende, som var enda farligere.

Jepp, å jobbe med Chase Hargrove i timevis ville være en feiltakelse. Han ville utvilsomt fortsette å prøve å overvinne henne.

Bra at hun hadde avslørt ham.

